# Indiana Jones i el dial del destí

Indiana Jones i el dial del destí (títol original en anglès, Indiana Jones and the Dial of Destiny) és una pel·lícula d'acció i aventura dirigida per James Mangold, que també n'és co-guionista conjuntament amb Jez Butterworth, John-Henry Butterworth, i David Koepp. Produïda per Lucasfilm i Walt Disney Pictures, i distribuïda per Walt Disney Studios Motion Pictures, la pel·lícula és una continuació d'Indiana Jones i el Regne de la Calavera de Cristall (2008) i és la cinquena i per ara última història de la sèrie de pel·lícules sobre Indiana Jones. L'actor protagonista torna a ser Harrison Ford com l'arqueòleg Indiana Jones. John Rhys-Davies reprèn el seu paper de Sallah de les pel·lícules anteriors, juntament amb nous membres del repartiment, entre els quals Phoebe Waller-Bridge, Antonio Banderas, Shaunette Renée Wilson, Thomas Kretschmann, Toby Jones, Boyd Holbrook, Ethann Isidore, i Mads Mikkelsen. S'ha doblat al català.
El dial del destí és la primera i per ara única pel·lícula de la sèrie que no ha estat dirigida per Steven Spielberg ni ha estat escrita per George Lucas. Però Spielberg i Lucas en són productors executius. També és la primera i única pel·lícula de la sèrie que no és distribuïda per Paramount Pictures, perquè Disney va adquirir els drets de les futures continuacions en adquirir Lucasfilm; no obstant això, com a compensació, Paramount va mantenir un crèdit com a associat. Els plans per a la cinquena pel·lícula d'Indiana Jones es remunten a finals dels anys 1970, quan Lucas i Spielberg van negociar amb Paramount quatre continuacions de A la recerca de l'arca perduda (1981). Lucas va començar a investigar possibles arguments per a una cinquena pel·lícula el 2008, encara que el projecte va estar encallat durant anys. Va passar el projecte a la productora Kathleen Kennedy el 2012, quan fou nomenada presidenta de Lucasfilm. El progrés en la cinquena pel·lícula va continuar aturat mentre l'empresa treballava en la trilogia posterior de La guerra de les galàxies. Al final es va contractar Koepp perquè escrigués el guió de la cinquena pel·lícula el 2016, amb una data d'estrena prevista per a 2019, encara que es va retardar unes quantes vegades per corregir el guió. El 2018, es va contractar Jonathan Kasdan per substituir Koepp, que va tornar a escriure el 2019 abans d'abandonar definitivament el projecte. Spielberg havia de dirigir, però va renunciar-hi el 2020, i Mangold va prendre el relleu. La filmació va començar el juny de 2021, en diferents llocs entre els quals el Regne Unit, Itàlia i el Marroc, i va acabar el febrer de 2022.
Indiana Jones i el dial del destí es va projectar per primer cop al festival de Canes el 18 de maig de 2023, i es va estrenar a Catalunya el 28 de juny, en versió original subtitulada i en versió doblada al català.

## Premissa

L'any 1969, l'arqueòleg i aventurer estatunidenc Indiana Jones viu durant l'època de la carrera espacial. Jones està inquiet pel fet que el Govern dels Estats Units ha reclutat antics nazis per ajudar-lo a guanyar la Unió Soviètica en la competició per anar a l'espai. La seva fillola, Helena Shaw, l'acompanya en el seu viatge. Mentrestant, Jürgen Voller, un membre de la NASA i exnazi, que treballa en el programa per arribar a la Lluna, vol convertir en món en un lloc millor, al seu gust.

## Repartiment

* Harrison Ford com a Indiana Jones, l'arqueòleg i professor d'universitat de renom mundial. Mangold considera Jones "un heroi fenomenalment únic" i un "intel·lectual brillant que és alhora un home d'acció".
* Phoebe Waller-Bridge com a Helena Shaw, la fillola de Jones. Mangold identifica Helena com la "catalitzadora" de la pel·lícula, posant en marxa la trama de la pel·lícula quan arrossega el seu padrí en un problema propi. També és filla d'un vell amic d'Indy que no havia aparegut fins ara.
* Mads Mikkelsen com a Jürgen Voller, un antic nazi durant la Segona Guerra Mundial que ha estat contractat per la NASA i vol utilitzar el programa Apollo per al seu propi benefici.
* Antonio Banderas com a Renaldo, un amic espanyol d'Indy que viu a Grècia portant una petita emoresa de submarinisme.
* John Rhys-Davies com a Sallah, el vell amic de Jones que el va ajudar a trobar l'Arca de l'Aliança l'any 1936 i el Sant Greal l'any 1938.
* Shaunette Renée Wilson com a Mason, una agent del govern americà.
* Thomas Kretschmann com a Coronel Weber, un nazi que treballa amb Voller l'any 1944.
* Toby Jones com a Basil Shaw, un aliat de Jones i del pare d'Helena.
* Boyd Holbrook com a Klaber, el sinistre home de confiança de Voller l'any 1969.
A més, Ethann Isidore i Olivier Richters actuen en papers que no s'han precisat.

## Notes

* ↑ Una de les clàusules de l'acord de 2013 que traspassava els drets de distribució dels futurs films d'Indiana Jones de Paramount Pictures a Walt Disney Studios estipulava que Paramount conservava els drets de distribució de les primeres quatre pel·lícules i un crèdit associat residual ("en associació amb Paramount Pictures") als títols de crèdit de la pel·lícula i als materials promocionals, així com "participació financera" de la pel·lícula.

## Referències

* ↑ «Indiana Jones i el dial del destí». ésAdir. [Consulta: 21 abril 2023].
* ↑ «Indiana Jones 5». Writers Guild of America West, 10-02-2023. [Consulta: 19 març 2023].
* ↑ Mazique, Brian «The Indiana Jones And The Dial Of Destiny Trailer Is Viral». Forbes, 08-04-2023 [Consulta: 8 abril 2023].
* 1 2 Kroll, Justin. «Disney Acquires Rights to Future 'Indiana Jones' Movies». Variety, 06-12-2013. Arxivat de l'original el 19 de març de 2016. [Consulta: 15 març 2016].
* ↑ Ford, Rebecca. «Disney Takes Control of 'Indiana Jones' Franchise for Future Films». The Hollywood Reporter, 06-12-2013. [Consulta: 7 desembre 2013].
* ↑ Kroll, Justin «'Indiana Jones 5': Phoebe Waller-Bridge Lands Female Lead In Next Installment Opposite Harrison Ford». , 09-04-2021 [Consulta: 9 abril 2021].
* ↑ Disney Confirms Indiana Jones 5 Will End Harrison Ford Led Franchise For Good
* ↑ Couch, Aaron; Odman, Sydney; Kit, Borys «Emotional Harrison Ford Brings 'Indiana Jones 5' First-Look to D23». The Hollywood Reporter, 10-09-2022 [Consulta: 13 setembre 2022].
* ↑ «Canal 3/24 - 15/04/2023 (11:19 h)». TV3. [Consulta: 15 abril 2023].
* ↑ Serra, Xavi. «Un gran final per a la saga d'Indiana Jones», 19-05-2023. [Consulta: 16 juliol 2023].
* ↑ Iglesias, Eulàlia. «Crítica dIndiana Jones i el dial del destí': a la recerca del seu lloc a la història», 27-06-2023. [Consulta: 16 juliol 2023].
* 1 2 3 «Indiana Jones 5 Will Pit Indy Against Nazis Again, In 1969 – Exclusive». Arxivat de l'original el 9 desembre 2022. [Consulta: 19 novembre 2022].
* ↑ Travis, Ben. «Phoebe Waller-Bridge Is Indy's Goddaughter Helena In Indiana Jones 5: 'She's A Mystery And A Wonder' – Exclusive Image». Empire, 21-11-2022. Arxivat de l'original el 21 novembre 2022. [Consulta: 21 novembre 2022].
* 1 2 Huff, Lauren (December 19, 2022). «Director James Mangold teases a 'hero at sunset' in Indiana Jones and the Dial of Destiny». Entertainment Weekly. Arxivat de l'original el December 19, 2022.
* ↑ Romanchick, Shane «'Indiana Jones' Adventure Series Toys Tease 'Dial of Destiny'». Collider, 11-01-2023 [Consulta: 12 gener 2023].
* 1 2 Gonzalez, Sandra «Harrison Ford cracks the whip in teaser trailer for 'Indiana Jones and the Dial of Destiny'». CNN, 01-12-2022 [Consulta: 2 desembre 2022].
* ↑ Bennett, Tara. «Antonio Banderas balanced 'Puss in Boots: The Last Wish,' 'Indiana Jones 5,' and Sondheim», 23-12-2022. Arxivat de l'original el 12 gener 2023. [Consulta: 11 gener 2023].
* ↑ Vito Oddo, Marco «Antonio Banderas Reveals New Details About His 'Indiana Jones 5' Character [Exclusive]». Collider, 30-11-2022 [Consulta: 4 desembre 2022].
* 1 2 Sarrubba, Stefania. «First look at Indiana Jones 5 full cast revealed», 28-11-2022. Arxivat de l'original el 29 novembre 2022. [Consulta: 29 novembre 2022].
* ↑ Starkey, Adam. «Fans react to 'Indiana Jones And The Dial Of Destiny' trailer», 02-12-2022. Arxivat de l'original el 15 gener 2023. [Consulta: 2 desembre 2022].
* ↑ Dewar, Caitlyn «Indiana Jones 5: Police arrest 17-year-old after 'disturbance' during filming». The Herald, 19-07-2021 [Consulta: 27 novembre 2021].
* ↑ Kasraoui, Safaa «Dutch Bodybuilder, Actor Olivier Richters Enjoyed Moroccans' Warm Welcome in Fez». Morocco World News, 09-11-2021 [Consulta: 27 novembre 2021].

## Enllaços externs

* Tràiler en català